Prvi zaraženi u Srbiji registrovan je 6. marta, a virus je pronađen kod muškarca u Bačkoj Topoli. On je smešten u Kliničkom centru Vojvodine. Drugi slučaj zabeležen je u ponedeljak popodne kod jednog kineskog državljanina koji živi i radi u Srbiji.

0 : 00 Prvi slučaj u Turskoj Turski ministar zdravstva Fahretin Koca saopštio je da je zabeležen prvi slučaj koronavirusa i u toj državi. Koronavirus je otkriven kod muškog pacijenta. Njegova porodica stavljena je pod posmatranje, rekao je Koca.

22 : 24 Fon der Lajen najavila osnivanje specijalnog fonda Izvor: Reuters/Antonio Bronic Predsednica Evropske komisije Ursula fon der Lajen rekla je da će Unija upotrebiti sve "instrumente koji su joj na raspolaganju" da podrži privrede pogođene koronavirusom, najavljujući osnivanje specijalnog fonda za odgovor na epidemiju.



"Upotrebićemo sve instrumente koji su nam na raspolaganju da bi se naša privreda oduprla toj oluji", rekla je fon de Lajen posle vanredne video konferencije sa 27 evropskih vođa.



Rekla je da će osigurati da državna pomoć može da ide firmama kojima je najpotrebnija, i da će upotrebiti svu postojeću fleksibilnost u osiguravanju stabilnosti i rasta. Rekla je da će konkretne ideje biti predložene na sastanku Evrogrupe u ponedeljak.

22 : 17 Duel Norveške i Srbije definitivno bez navijača Utakmica polufinala baraža za Evropsko prvenstvo između Norveške i Srbije biće odigrana pred praznim tribinama u Oslu, objavio je Fudbalski savez Norveške. Institut za javno zdravlje Norveške u utorak je preporučio da se sva okupljanja od 500 i više učesnika odlože ili otkažu zbog epidemije koronavirusa. To će uticati na sve međunarodne mečeve, fudbalsko prvenstvo, ali i ostale aktivnosti u fudbalu.

21 : 36 Makron: EU spremna da deluje i spreči ekonomsku nestabilnost Zemlje Evropske unije spremne su zajedno da preduzmu "neophodne mere" da bi se "izbegao svaki oblik finansijske i ekonomske nestabilnosti" izazvan krizom koronavirusa, rekao je predsednik Francuske Emanuel Makron. On je u izjavi posle sastanka putem video linka sa svojim evropskim kolegama izrazio želju da evropska dvadesetsedmorica donesu odluke kojim bi se osiguralo da budžetska ograničenja ne budu prepreka mogućim merama za podršku privredi.

21 : 15 Moguće otkazivanje Kanskog festivala u slučaju daljeg širenja koronavirusa Izvor: REUTERS/Jean-Paul Pelissier Predsednik Međunarodnog filmskog festivala u Kanu Pjer Leskir izrazio je optimizam o održavanju festivala u maju, ali ipak nije isključio mogućnost njegovog otkazivanja u slučaju daljeg širenja koronavirusa i eventualno novih restriktivnih mera u Francuskoj. "Ostajemo razumno optimisti u nadi da će vrhunac epidemije biti krajem marta i da ćemo lakše disati u aprilu", rekao je Leskir povodom spekulacija o otkazivanju ovogodišnjeg, 73. festivala u Kanu, na jugu Francuske.



Leskir je rekao da uprava festivala nije neodgovorna i da će festival biti otkazan ako situacija bude takva.

21 : 07 SAD šalju Nacionalnu gardu u državu Njujork Guverner američke države Njujork objavio je da šalje Nacionalnu gardu u Nju Rošel u severnom predgrađu Njujorka, gde je epicentar epidemije koronavirusa u toj državi.



Guverner Endru Kuomo rekao je da će pripadnici Nacionalne garde biti poslati u izolovanu zonu, u krug prečnika 1,6 kilometara sa 80.000 stanovnika gde će biti zaduženi da snabdevaju stanovnike i dezinfikuju škole.



Prema novim podacima koje je Kuomo objavio preko Tvitera okrug Vesčester gde se nalazi Nju Rošel, za sada ima 108 potvrđenih slučajeva koronavirusa od ukupno 173 u celoj državi Njujork.



"To je jedinstveno u SAD, nigde drugde to nismo videli, ima dva puta više slučajeva u Nju Rošelu nego u gradu Njujorku, to je fenomen", rekao je Kuomo na konferenciji za novinare.



Rekao je da je to drastična mera ali da je to najveći izvor zaraze koronavirusom u zemlji i da se bukvalno radi o pitanju života ili smrti.

21 : 04 Svetska trgovinska organizacija prekida sve sastanke zbog zaraženog virusom Svetska trgovinska organizacija saopštila je da prekida sve sastanke do 20. marta posle otkrića prvog zaraženog koronavirusom među svojim osobljem u Ženevi. "Mi ozbiljno shvatamo zdravlje osoblja Sekretarijata i naših članova i zato smo preduzeli ovu meru bez presedana", rekao je generalni direktor Organizacije Roberto Azevedo u saopštenju.

21 : 03 Tramp kaže da je spreman da se testira na koronavirus, ali da se odlično oseća Američki predsednik Donald Tramp izjavio je da je spreman da bude testiran na koronavirus, ali je naglasio da se odlično oseća i da mu je lekar rekao da nema potrebe da ide na test. "Odlično se osećam", rekao je Tramp posle sastanka sa grupom republikanaca u Kongresu i dodao da je spreman na testiranje, ali mu je lekar u Beloj kući rekao da nema potrebe jer nema nikakve simptome.

20 : 40 Protesti subotom se obustavljaju dok se ne popravi epidemiološka situacija Organizacija Građanski otpor saopštila je da je donela odluku da se subotnji protesti obustave sve dok se epidemiološka situacuja sa koronavirusom ne popravi. To udruženje, koje je posle napuštanja pokreta "1 od 5 miliona" preuzelo vođenje protestnih šetnji subotom uveče, apelovalo je da građani ne učestvuju u bilo kakvim drugim javnim okupljanjima.

20 : 29 Američki univerziteti pozvali studente da predavanja pohađaju onlajn Mnogi američki univerziteti, među kojima poznati Harvard, Prinston, Kolumbija i Berkli pozvali su svoje studente, kojih ima nekoliko desetina hiljada, da pohađaju predavanja onlajn, pošto su mnoga predavanja delimično ili skroz prekinuta zbog koronavirusa. Za razliku od Italije ili Japana, u SAD nije uvedena mera zatvaranja škola, već univerziteti, u većini slučajeva privatni, sami donose odluke.

20 : 27 Zvezda u Madridu pred praznim tribinama Utakmica između Reala i Crvene zvezde u okviru 29. kola Evrolige biće odigrana u praznoj dvorani u Madridu iz predostrožnosti zbog epidemije koronavirusa, objavila je Evroliga. Taj susret igra se u četvrtak od 21 čas, uz direktan prenos na Novoj Sport.

20 : 25 Forum beogradskih gimnazija traži privremeno zatvaranje škola Forum beogradskih gimnazija uputio je danas apel ministru prosvete, nauke i tehnološkog razvoja Mladenu Šarčeviću da donese odluku o privremenoj obustavi nastave u cilju sprečavanja daljeg širenja koronavirusa.



Taj apel upućen je, kako navodi se u saopštenju, zbog složene epidemiološke situacije u Srbiji i svetu, kao i zbog zabrinutosti roditelja i zaposlenih u prosveti.



Forum je naveo da se nada da bi takva odluka mogla doprineti sprečavanju daljeg širenja epidemije.

20 : 15 U Francuskoj zaražene 372 osobe za jedan dan U Francuskoj je do sada od koronavirusa umrlo 33 ljudi, a 1.784 je zaraženo, od kojih 372 u poslednja 24 časa što je najveći broj do sada u jednom danu, saopštilo je francusko ministarstvo zdravlja.

19 : 59 Obavezujuća preporuka Ministarstva prosvete Ministarstvo prosvete uputilo je obavezujuću preporuku svim osnovnim i srednjim školama u Srbiji, tražeći da se, u cilju prevencije širenja eventualne infekcije, pridržavaju preporučenih mera, kao i da "zaštite učenike i roditelje od nepoželjne panike".

19 : 51 Brnabić: Srbija se bolje bori sa koronavirusom od nekih članica EU Premijerka Srbije Ana Brnabić izjavila je da je po spremnosti domaće zdravstvo ispred devet zemalja Evropske unije i navela da se Srbija bolje bori sa novim koronavirusom od nekih članica EU.

19 : 50 U Sloveniji 34 slučaja zaraze koronavirusom U Sloveniji su do utorka popodne potvrđena 34 slučaja zaraze koronavirusom, a u odnosu na prethodno saopštene podatke (31), tri nova slučaja su zaposleni u univerzitetskoj bolnici u Ljubljani.

19 : 36 Potvrđena dva nova slučaja zaraze koronavirusom u BiH, ukupno sedam U Zenici su potvrđena nova dva slučaja zaraze koronavirusom, potvrđeno je za N1. U BiH je sedam osoba zaraženo.

19 : 32 Slovenija zatvara granicu sa Italijom Slovenija je odlučila da zatvori granice sa Italijom i druga je zemlja koja se preduzela nakon što su vlasti Austrije ranije zabranle ulazak u zemlju svim državljanima Italije koji nemaju posebno lekarsko uverenje.



"Naredio sam Ministarstvu zdravlja i Ministarstvu spoljnih poslova da zatvore granicu sa Italijom i prate Austriju", obajvio je svom tviter nalogu slovenački premiejr Marjan Šarec, navodeći da je ta odluka u skladu sa "dogovorom o zajedničkom i srazmernom delovanju".



U Sloveniji su do utorka popodne potvrđena 34 slučaja zaraze.

19 : 21 Opustošeni supermarketi u Italiji, građani zamoljeni da budu u samoizolaciji Oko 60 miliona Italijana je zamoljeno da od danas budu u samoizolaciji kod svojih kuća zbog koronavirusa. Na dramatičnoj konferenciji za novinare premijer Konte je rekao građanima da se odredba koju je potpisao svodi na "ostanite kod kuće". Cela Italija postala je jedan veliki karantin. Do sada je zaraženo više od 9.000 osoba, a 463 su umrle. Izvor: N1/Reuters/Agencije

19 : 18 U Hrvatskoj 15. oboleli od koronavirusa, bio na skijanju u Austriji U Hrvatskoj je potvrđen 15. slučaj zaraze koronavirusom i to kod mlađeg muškarca koji je došao sa skijanja iz Austrije, saopštio je hrvatski štab civilne zaštite.

19 : 10 Otkazana sva kulturna dešavanja u Berlinu do polovine aprila Lokalne vlasti Berlina saopštile su da će do polovine aprila biti otkazana sva kulturna dešavanja u velikim salama u glavnom gradu Nemačke, kao preventivna mera protiv širenja koronavirusa.

18 : 27 Peti slučaj koronavirusa u Srbiji U Srbiji je registrovan i peti slučaj koronavirusa, objavljeno je na sajtu Covid19.rs. Kako se navodi, danas do 18 časova, registrovano je ukupno pet potvrđenih slučajeva koronavirusa. Do 18 časova je u nacionalnoj referentnoj laboratoriji Instituta Torlak testirano ukupno 117 osoba koje su ispunjavale kriterijume definicije slučaja.



Od poslednjeg izveštaja do danas u 18 časova, testirani su uzorci devet osoba od kojih je jedan bio pozitivan i osam negativnih na novi korona virus.

17 : 43 Zbog koronavirusa odložen festival "Teatar na raskršću" Niško Narodno pozorište odlučilo je da zbog koronavirusa odloži međunarodni festival "Teatar na raskršću" koji je trebalo da bude održan od 12. do 19. marta. "Na osnovu preporuke instituta Batut iz Beograda da se odlože sve međunarodne manifestacije, a s obzirom na to da Festival 'Teatar na raskršću' okuplja pozorišta iz 12 država, zbog mera predostrožnosti, Festival se odlaže i biće održan od 9. do 16. septembra", saopštilo je pozorište.

17 : 38 Epidemija koronavirusa dovela do otkazivanja putovanja i konferencija Epidemija novog koronavirusa dovela je do novih otkazivanja putovanja i konferencija širom sveta. Američki državni sekretar Mark Esper odložio je put u Indiju, Pakistan i Uzbekistan koji je trebalo da počne u ponedeljak. Pentagon je saopštio da je takva odluka doneta iz predostrožnosti.

17 : 06 Preventivne mere zaštite od koronavirusa Pravilna primena osnovnih mera zaštite smanjuje rizik od zaraze koronavirusom.

17 : 04 Crna Gora preporučuje prekid većih javnih okupljanja, zabranjena putovanja Crnogorski ministar zdravlja Kenad Hrapović izjavio je da Crnoj Gori preti gotovo izvesna pojava koronavirusa, najavio set novih mera i preporučio prekid većih javnih okupljanja. U Crnoj Gori se već dva meseca održavaju protesti zbog Zakona o slobodi veroispovesti, kojima dva puta nedeljno prisustvuju desetine hiljada vernika i građana. Kako je saopšteno na konferenciji za medije, uveden je novi set mera kako bi se sprečila pojava koronavirusa.

16 : 45 Sedište UN u Njujorku zatvoreno za posetioce Nedelju dana posle odluke zatvaranja u Ženevi evropskog sedišta UN za posetioce, ta mere će se od danas odnositi i na glavno sedište u Njujorku, saopšteno je. Portparol UN Stefan Dižarik izjavio je da nema zaraženih među 3.000 zaposlenih u Generalnom sekretarijatu UN. Oko 5.000 turista obično svake nedelje poseti sedište UN uz vodiča. Posećuju se prostorije Saveta bezbednosti i Generalne skupštine. Oko 500.000 posetilaca godišnje poseti UN.

16 : 41 Dezinfekcija prostorija u poslovnom centru Airport city zbog koronavirusa U jednoj od zgrada koje pripadaju poslovnom centru Airport city u Beogradu u kojoj se nalazi telekomunikaciona kompanija u kojoj je zaposlen kineski državljanin zaražen koronavirusom, primenjuju se vanredne mere i dezinfekcija prostorija, potvrdili su za N1 u rukovodstvu Airport city-ja.

16 : 28 Zatvorena obdaništa, škole i fakulteti u Severnoj Makedoniji, zabranjeni skupovi Vlada Severne Makedonije odlučila je da se zatvore obdaništa, škole i fakulteti narednih 14 dana i da se zabrani održavanje masovnih skupova.

16 : 18 Jelisejska palata pojačala mere zaštite Makrona zbog koronavirusa U Jelisejskoj palati su pojačane mere zaštite francuskog predsednika Emanuela Makrona, njegovih bliskih saradnika i oko 800 zaposlenih u tom zdanju, preneo je list 20 Minuta. Pored ranijih preporuka o izbegavanju rukovanja, u predsedništvu Francuske su ograničeni sastanci, organizovane posete toj zgradi su otkazane, a posebne mere zaštite su uvedene u Makronovim radnim prostorijama, iako je predsednik rekao da namerava da ide u posete i da se kreće po zemlji. Sastanci se više ne održavaju u Makronovom kabinetu a osoblje posebno vodi računa o predmetima koje dodiruje predsednik, kao što su olovke, fascikle, sveske, koje se redovno dezinfikuju.







16 : 15 Četrnaesti slučaj zaraze koronavirusom u Hrvatskoj Iz Klinike za infektivne bolesti "Dr Fran Mihaljević" potvrđena je još jedna osoba zaražena koronavirusom.

15 : 59 Suspendovani svi letovi iz Niša do Italije i Švajcarske i obrnuto Javno preduzeće "Aerodromi Srbije" saopštilo je da su od danas privremeno suspendovani svi letovi sa aerodroma "Konstantin Veliki" do Italije i Švajcarske i obrnuto, na osnovu odluke Vlade Republike Srbije o proglašenju bolesti COVID-19. Putnicima je preporučeno da se za detaljnije informacije o načinu ostvarivanja svojih prava obrate avio kompanijama. Izvor: Reuters/Flavio Lo Scalzo Ilustracija

15 : 57 Vlasnik Olimpijakosa i Notingem Foresta zaražen koronavirusom Vlasnik Olimpijakosa i Notingem Foresta Evangelos Marinakis saopštio je da je zaražen koronavirusom. Marinakis je "crveno-bele" iz Pireja, koji u utorak proslavljaju 95. rođendan, preuzeo 2010. godine, a 2017. godine je postao većinski vlasnik Notingem Foresta.

15 : 47 KCV: Pacijent zaražen koronavirusom u stabilnom stanju Na Klinici za infektivne bolesti leči se pacijent kod koga je potvrđeno da je oboleo od korona virusa COVID-19, saopšteno je iz Kliničkog centra Vojvodine. Kako se navodi, pacijent je u stabilnom stanju i u toku je stalni monitoring njegovog zdravstvenog stanja, a preduzimaju se sve neophodne mere lečenja. U Kliničkom centru Vojvodine nema drugih obolelih od korona virusa COVID-19. U narednom periodu KCV će blagovremeno dostavljati informacije o eventualno nastalim promenama vezanim za koronavirus.

15 : 25 Aleksić: Vlast zbog izborne kampanje umanjuje opasnost od koronavirusa Potpredsednik Narodne stranke i narodni poslanik Miroslav Aleksić izjavio je da "apsolutno neodgovorno i potpuno skandalozno" ponašanje vlasti u Srbiji povodom širenja koronavirusa može imati katastrofalne posledice po živote i zdravlje građana, jer je režim, vođen političkim motivima i izbornom kampanjom koja je u toku, pokušao da tu temu gurne u drugi plan.

15 : 10 Putnici iz Italije bez potvrde ne mogu u Austriju, bez skupova i nastave na univerzitetima Austrija je saopštila da od sada neće biti dozvoljen ulazak putnika iz Italije na njenu teritoriju, sem uz lekarsku potvrdu da nisu zaraženi novim koronavirusom, saopštio je kancelar Sebastijan Kurc. Austrijska vlada objavila je i otkazivanje skupova s više od 100 ljudi u zatvorenom prostoru, i s više od 500 napolju, kao i prekid nastave na univerzitetima.

14 : 38 UNS: Političari i mediji da odgovorno informišu o koronavirusu Udruženje novinara Srbije pozvalo je političare, Ministarstvo zdravlja i nadležne organe da daju potpune informacije o slučajevima zaraženih koronavirusom novinarima, istovremeno štiteći identitet i podatke koji mogu učiniti obelele osobe prepoznatljivim, a od medija se očekuje da se prilikom izveštavanja klone senzacionalizma i nagađanja, naveli su u saopštenju.

13 : 39 Nikolić: Minimalna šteta za ekonomiju Srbije od koronavirusa Urednik biltena "Mesečne analize i trendovi" Ivan Nikolić ocenio je da će ekonomska kriza zbog koronovirusa neće obići ni Srbiju, ali je rekao da "veruje da će šteta biti minimalna". Nikolić je naglasio da su stigli prvi zvanični rezultati o negativnom uticaju korona virusa na kinesku ekonomiju, koja je u prva dva meseca ove godine zabeležila pad spoljnotrgovinske razmene od 17,2 odsto, a procenjuje se da je taj pad samo u februaru bio mnogo veći.

13 : 35 Ako sumnjate na koronavirus pozovite ove brojeve telefona Ministarstvo zdravlja je objavilo brojeve telefona instituta za javno zdravlje po mestu prebivališta.

13 : 24 Er Srbija počela sa reorganizacijom letova zbog koronavirusa Er Srbija je odlučila da u narednom periodu dodatno reorganizuje saobraćaj i uskladi ga sa novim okolnostima. Kompanija je zbog toga postavila posebnu veb-stranicu (https://www.airserbia.com/sr_latin/informacije/letovi/list-otkazanih-letova) putem koje putnici mogu da se upoznaju sa trenutnim statusom njihovih letova.

12 : 58 Predsednik Evropskog parlamenta u samoizolaciji Predsednik Evropskog parlamenta, Italijan David Sasoli, odlučio je da svoju dužnost 14 dana obavlja od kuće pošto je u Italiji boravio proteklog vikenda. "Prošlog vikenda sam bio u Italiji... odlučio sam da iz predostrožnosti vršim funkciju predsednika EP iz svoje kuće u Briselu, u skladu sa četrnaestodnevnim zdravstvenim protokolom", naveo je Sasoli. Izvor: REUTERS/Johanna Geron

12 : 44 Novinarka u Milanu: Srbi napuštaju Italiju, neka se samoizoluju u Srbiji Tanja Đorđević, predsednica Udruženja stranih novinara u Milanu, rekla je za N1 da na severu Italije živi oko 30.000 građana Srbije, a da su se mnogi od njih ovih dana vratili u Srbiju posle uvođenja karantina. Ona je apelovala na sve njih da se po dolasku samoizoluju, napomenuvši da gde su četiri zaražena, tu su i 40 i 400.

12 : 25 Papa pozvao sveštenike da obilaze bolesne od koronavirusa Papa Franja zatražio je od sveštenika da pokažu hrabrost i posećuju one koji su zaraženi koronavirusom. U Vatikanu je danas uživo prenošena papina jutarnja misa, koju je služio sam u kapeli hotela gde i živi. Misa je održana nekoliko sati nakon što je italijanska vlada proširila ograničenja kretanja sa severa ltalije na čitavu zemlju u pokušaju da uspori širenje korona virusa.

11 : 55 Zbog koronavirusa zabrana javnih manifestacija u Poljskoj Premijer Poljske Mateuš Moravjecki saopštio je da će zbog koronavirusa biti zabranjene sve javne manifestacije u toj zemlji. "Svetska zdravstvena organizacija preporučuje preduzimanje radikalnih mera da se suzbije mogućnost za širenje korona virusa. Mi želimo radije da sprečimo nego da lečimo. Bolje prevencija nego kasnije posledice koje bi mogle da budu jako loše po društvo", kazao je Moravjecki.

11 : 47 Hrana u Kini skuplja zbog koronavirusa Po podacima koje je objavila kineska vlada, ukupne potrošačke cene porasle za 5,2 procenata u odnosu na prošlu godinu, što je niže od osmogodišnjeg maksimuma od 5,4 procenata u januaru, ali znatno iznad postavljenog godišnjeg cilja. Cene svinjetine, duplirane prošle godine zbog svinjskog gripa, porasle su za 9,3 procenata u odnosu na januar. Cene svežeg povrća su porasle za 9,5 odsto u odnosu na prošlu godinu. Izvor: AFP/PHILIP FONG

11 : 21 SzS: Vlast stavlja stranačke interese ispred zdravlja građana Savez za Srbiju ocenio je da je vlast Aleksandra Vučića još jednom pokazala neodgovornost po pitanju pojave koronavirusa i umesto brige o zdravlju građana na prvo mesto stavila stranačke interese. Savez je u saopštenju upitao zašto nije poštovana izjava ministra zdravlja da se na graničnim prelazima, posebno na dva aerodroma, obavlja kontrola putnika i zašto povratnicima iz ugroženih područja nisu deljeni leci sa adresama instituta i zavoda za javno zdravlje kojima treba da se jave u slučaju da posumnjaju na oboljenje.

11 : 16 U Češkoj zbog korone raspust, zabranjena okupljanja više od 100 ljudi Češki premijer Andrej Babiš je saopštio da Češka zbog koronavirusa zabranjuje do daljeg sve muzičke, filmske, pozorišne, sportske i druge manifestacije na kojima bi se okupilo više od 100 ljudi.

10 : 53 Privremena zabrana ulaska za strane državljane Vlada Srbije je saopštila da je uvedena privremena zabrana ulaska u Srbiju za strane državljane koji dolaze iz područja sa intenzivnom transmisijom koronavirusom.

10 : 36 Senator koji se sastao sa Vučićem se samoizolovao zbog koronavirusa Član Senata SAD Ted Kruz saopštio je da se samoizolovao nakon što se rukovao sa osobom zaraženom koronavirusom na konferenciji CPAC. Kruz se 2. marta sastao sa predsednikom Srbije Aleksandrom Vučićem.

10 : 28 Stamenković: Pregledano 65.000 putnika i 2.200 transportnih sredstava Pomoćnik ministra zdravlja Goran Stamenković je rekao da su granični sanitarni inspektori pregledali više od 65.0000 putnika i 2.200 prevoznih sredstava.

10 : 10 Ljajić: Privreda će pretrpeti veću štetu ako potraje epidemija koronavirusa Ministar trgovine, turizma i telekomunikacija Rasim Ljajić je kazao da će hotelijerstvo, ali i drugi delovi privrede Srbije pretrpeti veću štetu ako potraje epidemija koronavirusa.

9 : 38 Broj zaraženih u Sloveniji porastao na 25 Broj zaraženih koronavirusom povećao se u ponedeljak uveče za dva pa je sada u Sloveniji ukupno zaraženo 25 osoba, potvrdio je ministar zdravlja Aleš Šabeder. Kako javlja Slovenačka tiskovna agencija STA, nezvaničan podatak je da se među dvojicom novozaraženih nalazi i jedan od vodećih ljudi u Univerzitetskom kliničkom centru (UKC) u Ljubljani.

9 : 29 Vlaović: Uvesti mere koje su uvedene u najrazvijenijim zemljama Novinar lista Danas Gojko Vlaović, gostujući u Novom danu, ocenio je da situacija sa koronavirusom izuzetno ozbiljna, kao i da je "iznad svakog politikanstva".

9 : 28 Radojičić: Bez panike Gradonačelnik Beograda Zoran Radojičić poručio je da nema mesta za paniku kada je u pitanju koronavirus.

9 : 26 Maski nema u apotekama, farmaceuti preporučuju dezinfekciju ruku Higijenskih sredstava za dezinfekciju u apotekama ima dovoljno, ali je problem s maskama kojih nema, a kada stignu u Apoteke Beograd rasprodaju se za dan ili dva. Izvor: N1

9 : 09 Petorica kongresmena u samoizolaciji, dvojica bila u kontaktu s Trampom Petorica američkih kongresmena od ponedeljka su u samoizolaciji zbog koronavirusa, a među njima su najmanje dvojica republikanaca koji su bili u kontaktu sa američkim predsednikom Donaldom Trampom, javljaju agencije. Američki predsednik Donald Tramp nije testiran na koronavirus, objavila je Bela kuća.

8 : 39 Blic nezvanično saznaje da su dva novozaražena slučaja dve ženske osobe državljanke Srbije. List navodi da su one bile u kontaktu sa trećom ženskom osobom koja je nekoliko dana ranije doputovala iz inostranstva. Posle njenog odlaska iz Srbije, dve srpske državljanke osetile su prve simptome bolesti. One su prema pisanju Blica, smeštene na Infektivnoj klinici i imaju blaže simptome.

8 : 33 Jovanović: Hitno proglasiti vanrednu situaciju u Beogradu Šef odborničke grupe Saveza za Srbiju (SzS) u Skupštini Beograda Nikola Jovanović pozvao je gradonačelnika Zorana Radojičića da odmah proglasi vanrednu situaciju zbog koronavirusa.